อึ้ง ข้อมูลจากมูลนิธิพิทักษ์สตรี พบขรก.บางราย จัดหาเด็กๆเพื่อเอาใจนาย
(ภาพจากประชาสัมพันธ์กลุ่มองค์กรเด็กและสตรี),องค์กรเด็กและสตรี แถลงไม่ยอมรับผลสอบผู้ว่าฯ แม่ฮ่องสอน ไม่มีเอี่ยวคดีค้าประเวณีเด็ก ขณะที่ มูลนิธิพิทักษ์สตรี พบข้อมูลข้าราชการบางรายจัดหาเด็กมารับรองนาย เช่น เลี้ยงต้อนรับ เลี้ยงส่งนาย ล่าสุด เตรียมตัวยื่นหนังสือเพื่อให้ปลัดยุติธรรมสอบสวนคดีที่แม่ฮ่องสอนใหม่ ในวันที่ 2 พ.ค.นี้ ,เมื่อวันที่ 1 พ.ค. 60 ผู้สื่อข่าวรายงานว่า สมาคมนักข่าวนักหนังสือพิมพ์แห่งประเทศไทย ได้จัดเวทีเสวนา เด็กกับวัฒนธรรมเลี้ยงดูปูเสื่อสังคมไทยรับได้จริงหรือ? โดยมีกลุ่มองค์กรด้านเด็กและสตรีสภาเด็กและเยาวชนแห่งประเทศไทย สภาเยาวชนกรุงเทพมหานคร นักวิชาการ นักสังคมสงเคราะห์กว่า 50 คน เข้าร่วมสัมมนาในครั้งนี้,นางทิชา ณ นคร ผอ.ศูนย์ฝึกและอบรมเด็กและเยาวชนชาย บ้านกาญจนาภิเษก กล่าวว่า กรณีขบวนการล่อลวงและบังคับให้เด็กผู้หญิงค้าประเวณีที่ จ.แม่ฮ่องสอน ที่มีข้าราชการตำรวจ ผู้ว่าราชการจังหวัด พัวพัน ซึ่งล่าสุดคณะกรรมการตรวจสอบข้อเท็จจริงคดีนี้ ระบุว่าผู้ว่าฯ ไม่มีส่วนเกี่ยวข้อง และไม่พบการกระทำผิดนั้น,อย่างไรก็ตาม กลุ่มองค์กรด้านเด็กและสตรี ขอแถลงคัดค้านและไม่ยอมรับกับการสอบสวนตรวจสอบดังกล่าว เนื่องจากมองว่าไม่มีความเป็นกลาง และเป็นสิ่งที่สังคมต้องไม่ยอมรับ เพราะการค้าประเวณีถือเป็นการเอารัดเอาเปรียบแสวงหาประโยชน์ ล่วงละเมิด และกระทำความรุนแรง ผิดทั้งกฎหมายและหลักจริยธรรมต้องหาคนผิดมาลงโทษ และต้องมีกระบวนการคุ้มครองและเยียวยาเด็ก เยาวชน และครอบครัว ซึ่งเป็นผู้เสียหายให้ปลอดภัยและได้รับความเป็นธรรม,นอกจากนี้ เป็นเรื่องที่เศร้าใจมากที่ผู้ว่าราชการจังหวัด โดยตำแหน่งเป็นรองประธานคณะกรรมการคุ้มครองเด็กระดับจังหวัด ภายใต้ พ.ร.บ.คุ้มครองเด็กแห่งชาติ แต่กลับมีเรื่องเหล่านี้ จึงเรียกร้องให้เร่งรัดคดีกับผู้ที่เกี่ยวข้องทั้งหมดทั้งผู้จัดหาและผู้ซื้อประเวณี โดยต้องไม่ละเว้น หรือทอดเวลาการดำเนินคดีอาญาต่อข้าราชการชั้นผู้ใหญ่ รวมถึงกระบวนการตรวจสอบไม่ควรทำเฉพาะภายในหน่วยงานด้วยกันเอง,อย่างไรก็ตาม ควรตั้งบุคคลภายนอกหรือตัวแทนองค์กรภาคประชาสังคมที่ทำงานด้านการคุ้มครองสิทธิเด็กและสตรี เข้าร่วมเป็นกรรมการด้วย ขณะเดียวกันระหว่างการสอบสวน กระทรวงมหาดไทย ควรย้ายผู้ว่าราชการจังหวัด ที่เป็นผู้ถูกกล่าวหาออกจากการปฏิบัติราชการในพื้นที่ เพื่อลดโอกาสใช้อำนาจหรืออิทธิพลจากตำแหน่งหน้าที่เข้าไปแทรกแซงหรือขัดขวางกระบวนการทางอาญา ทั้งสร้างความมั่นใจว่าพยานผู้เสียหายจะไม่ถูกกดดันหรือคุกคาม,ทั้งนี้ ในวันที่ 2 พ.ค.นี้ กลุ่มองค์กรด้านเด็กและสตรี จะไปยื่นหนังสือถึง นายชาญเชาวน์ ไชยานุกิจ ปลัดกระทรวงยุติธรรมเพื่อคัดค้านและไม่ยอมรับผลสอบทั้งขอให้มีการสอบสวนใหม่,นางสาวชลีรัตน์ แสงสุวรรณ ผู้ประสานงานมูลนิธิพิทักษ์สตรี กล่าวว่า จากข้อมูลมักพบว่า ข้าราชการในพื้นที่จะจ่ายส่วยในรูปแบบหาเด็กเพื่อมารับรองนายใหญ่เลี้ยงต้อนรับเลี้ยงส่งนาย เช่น ข้าราชการระดับสูงเกือบทุกกระทรวง ผู้อำนวยการส่วนต่างๆ นักธุรกิจ ทั้งไทยและต่างชาติ เด็กผู้หญิงหลายรายต้องตกเป็นเครื่องมือทางเพศส่วนใหญ่ มาจากภาคเหนือ อีสาน และชนเผ่าอายุระหว่าง 17-18 ปี จึงอยากให้กรณีที่แม่ฮ่องสอนเป็นบทเรียน สร้างการเปลี่ยนแปลง และฝากว่าหน่วยงานที่เกี่ยวข้องต้องดูแลระเบียบวินัยข้าราชการอย่างเข้มงวดจริงจัง มีภาคประชาชนร่วมตรวจสอบ,นางสาวอภัสรินทร์ ขณะรัตน์ นักวิชาการอิสระด้านเด็กเยาวชนและครอบครัว กล่าวว่า จากการลงพื้นที่เก็บข้อมูลในกลุ่มเด็กขายบริการกว่า 4-5 ปี พบว่า การค้าประเวณีจะพบในจังหวัดใหญ่ๆ ตามสถานบันเทิง มีรูปแบบที่เปลี่ยนไปมีทั้งคนในวงการข้าราชการ เอกชน คนมีสีเข้ามาเกี่ยวข้อง มีเครือข่ายที่ทำงานเป็นทีมแฝงไปกับอาชีพอื่นๆ โดยนำเทคโนโลยีเข้ามาช่วย มีทั้งแบบประจำและครั้งคราว,ส่วนเพศ พบว่ามีทั้งชายและหญิง อายุน้อยสุดคือ 12 ปี และนับวันอายุยิ่งลดน้อยลงเรื่อยๆ อีกทั้งมีการนำสารเสพติดเข้ามาเกี่ยวข้อง ลักษณะที่พบคือการล่อลวง ชักชวน ตีสนิท ให้มาทำงานโดยใช้วัตถุนิยมหลอกล่อกรณีที่เป็นแฟนกัน ตกเย็นผู้หญิงจะไปขายบริการ ให้ผู้ชายไปส่งและรออยู่หน้าห้อง สังคมต้องโฟกัสที่การซื้อบริการ ไม่ใช่ไปมองที่คนขายเพียงฝ่ายเดียว เพราะมีวัฒนธรรมการเลี้ยงดูปูเสื่อ ยังเป็นปัญหาที่ซ่อนไว้ใต้พรม
องค์กรเด็กและสตรี แถลงไม่ยอมรับผลสอบผู้ว่าฯ แม่ฮ่องสอน ไม่มีเอี่ยวคดีค้าประเวณีเด็ก ขณะที่ มูลนิธิพิทักษ์สตรี พบข้อมูลข้าราชการบางรายจัดหาเด็กมารับรองนาย เช่น เลี้ยงต้อนรับ เลี้ยงส่งนาย 
ค้ากามเด็กแม่ฮ่องสอน,ค้าประเวณีเด็ก,ทิชา ณ นคร,มูลนิธิพิทักษ์สตรี,นกฮูกน้ำเพียงดิน